Αίτημα:
Σας παρακαλώ να ήθελα να αναζητήσω ληξιαρχικά στοιχεία του ____________ (γνωστού ποιητή με το ψευδώνυμο Ρώμος Φιλύρας) που γεννήθηκε στο Κιάτο το 1888. Επίσης με ενδιαφέρουν ληξιαρχικά στοιχεία και των άλλων μελών της οικογένειάς του. Τα στοιχεία αυτά μου είναι απαραίτητα για τη σύνταξη ενός χρονολογίου της ζωής του ποιητή, του οποίου το ποιητικό έργο με απασχολεί τα τελευταία χρόνια· μάλιστα, ύστερα από πολυετή έρευνα, εξέδωσα, το 2013, το ευρισκόμενο ποιητικό έργο (612 ποιήματα) σε δύο τόμους (περίπου 1.000 σελίδες).
Επειδή, κατά πάσα πιθανότητα, τα παλαιά ληξιαρχικά στοιχεία δεν έχουν ψηφιοποιηθεί και επομένως δεν είναι εύκολο να βρεθούν οι πληροφορίες που ζητώ, την αναζήτησή τους είμαι διατεθειμένος να την κάνω με επιτόπια έρευνα είτε εγώ προσωπικά είτε κάποιος συνεργάτης μου.
Απάντηση:
Αξιότιμε κύριε,
βάση του κανονισμού και ειδικότερα το άρθρο 27 της αιτιολογικής έκθεσης, ο Κανονισμός δεν έχει εφαρμογή στα προσωπικά δεδομένα των αποθανόντων. Συνεπώς  και μπορείτε να ζητήσετε τα ληξιαρχικά αντίγραφα του 1888 . Για όσους όμως είναι σήμερα εν ζωή δεν μπορεί ο Δήμος να σας δώσει στοιχεία εφόσον δεν προκύπτει έννομο συμφέρον και δεν υπάρχει η συναίνεση τους επί αυτού. Εντούτοις επειδή ο σκοπός της αναζήτησης μπορεί να χαρακτηριστεί Επιστημονικός και Ιστορικός θα σας πρότεινα μια διαδικασία η οποία θα μας δώσει την δυνατότητα να υποστηρίξουμε το πολύτιμο έργο σας.
Προτείνω τις εξής ενέργειες:
Να δημιουργήσετε μία ανακοίνωση την οποία ο Δήμος θα αναρτήσει στα Δημοτικά κτήρια ή και στην Διαδικτυακή του σελίδα και στην οποία θα αναγγέλλεται η διενέργεια της έρευνας από μέρους σας, καλώντας όποιον γνωρίζει να έρθει σε επικοινωνία μαζί σας.
Να μας υποδείξετε ονόματα πιθανών συγγενών με τα οποία θα επικοινωνήσει ο Δήμος ή εγώ με προσωπική μου ευθύνη προκειμένου να λάβουμε την συναίνεση τους για να επικοινωνήσετε και εσείς με την σειρά σας. Βεβαίως απαραίτητη προϋπόθεση για αυτό είναι να υπάρχουν διαθέσιμα τα βασικά στοιχεία επικοινωνίας τους.
Δυστυχώς δεν  μπορώ αυτή την στιγμή να βρω κάποιο άλλο εύκολο τρόπο χωρίς να διακινδυνεύσουμε την απόκλιση από τον κανονισμό.